**חברת חוף בת-ים ליזמות ופיתוח בע"מ**

 **מכרז פומבי מס' 03/17**

**לתפקיד אחראי שירותי קהילה ושיתוף ציבור במנהלת להתחדשות עירונית**

**כללי:**

חברת חוף בת ים ליזמות ופיתוח בע"מ (להלן: "**החברה**") הינה חברה עירונית המצויה בבעלות עיריית בת-ים ומשמשת כזרוע ביצועית של העירייה, בין היתר, בנושאי התחדשות עירונית.

החברה נמצאת בשלבי הקמה של מנהלת להתחדשות עירונית (להלן: "**המנהלת**") אשר תרכז את כלל הנושאים הנוגעים להתחדשות עירונית בעיר בת-ים.

החברה מבקשת בזאת הצעות לתפקיד אחראי שירותי קהילה ושיתוף ציבור במנהלת ממועמדים העומדים בתנאים שיפורטו להלן, אשר יהיה אמון על קשרי קהילה ושיתוף ציבור במנהלת תוך התמקדות בהעברת המסרים לציבור המושפע הן באופן ישיר והן באופן עקיף מעבודת המנהלת, לרבות התאמת המסרים לקהלי היעד וקיום קשר שוטף עמם.

**תיאור התפקיד**:

ריכוז כל פעולות ההסברה הנדרשת לתושבים בקשר עם פעילות המנהלת, שיתוף הציבור בעבודת המנהלת מתן מידע לתושבים, ביצוע פעולות הסברה לתושבים, בין היתר, באמצעות קיום כנסי תושבים, פרסום חומרי הסברה והדרכה בנושא, תוך תרגומם לשפות הרלוונטיות, סיוע בהתארגנות תושבים, אשר יכלול, בין היתר, בחירת נציגות וסיוע לדיירים בהתארגנות לפנייה ליזמים.

**דרישות התפקיד- תנאי סף**:

יכול להגיש הצעה למכרז מי שהוא תושב ואזרח ישראל ואשר עומד בכל התנאים המצטברים המפורטים להלן:

1. בעל תואר אקדמי ממוסד מוכר על ידי המל"ג.

**יתרון יינתן לבעלי תואר כאמור בחינוך או עבודה סוציאלית.**

1. בעל ניסיון של 3 שנים לפחות במתן שירותי קשרי קהילה ו/או בעבודה בגוף הפועל בתחום קשרי הקהילה ו/או בפרויקטים אשר כללו שיתוף ציבור.

**יתרון יינתן לדוברי השפה הרוסית** ו**לבעלי ניסיון בעבודה עבור גופים ציבוריים ובעבודה במסגרת פרויקטים של התחדשות עירונית/בניה למגורים.**

1. העדר עבר פלילי- מועמד בעל עבר פלילי (למעט עבירות שהתיישנו או נמחקו)- ייפסל.

**כישורים אישיים ודרישות נוספות:**

* יכולת כתיבה ברמה גובהה.
* יחסים בין אישיים מעולים.
* יכולת התנסחות בע"פ ברמה גבוהה.
* יכולת עמידה בפני קהל.
* יכולת ארגון ותכנון.
* נשיאה באחריות.
* כושר טיפול במספר נושאים במקביל.
* יכולת עבודה עצמאית ובצוות.
* יכולת ייצוג המנהלת בפני גורמים חיצוניים.
* התניידות.
* יכולת גישור ופישור.
* יכולת אבחון ואיתור צרכים בקהילה.
* גמישות בשעות העבודה ונכונות לעבודה בשעות לא שגרתיות.
* מינוי המועמד אשר ימצא מתאים, יהא בכפוף לכללים בדבר איסור ניגודי עניינים ו/או העסקת קרובי משפחה החלים על החברה, בהתאם להוראות חוזרי מנכ"ל משרד הפנים וע"פ כל דין.

**היקף משרה, תנאי העסקה וכפיפות (כשכיר או כנותן שירותים):**

* **היקף משרה:** 100%.
* **תנאי העסקה:** חוזה אישי.
* **כפיפות:** למנכ"ל החברה.

**הערות:**

* מועמד שימצא מתאים למשרה, אפשר שיידרש לעבור מבחן התאמה.
* מכרז זה מופנה לגברים ונשים כאחד, לכן בכל מקום בו מפורט תיאור תפקידים בלשון זכר הכוונה גם ללשון נקבה. החברה ועיריית בת ים מעניקות הזדמנות שווה לאישה ולגבר שהינם בעלי הכישורים המתאימים לאיוש המשרה.
* מובא בזאת לידיעת המועמדים כי בהתאם להוראות סעיף 39 לחוק ההנדסאים והטכנאים המוסמכים- התשע"ג-2012, זכאי להגיש מועמדות במכרז זה, גם הנדסאי או טכנאי מוסמך ובתנאי שעומד בתנאי המכרז ובכפוף לכל דין.

**הגשת מועמדות:**

* על המועמד לצרף תעודה ממוסד ישראלי מוכר להשכלה גבוהה או אישור שקילות תואר מהגף להערכת תארים ודיפלומות בחו"ל, במשרד החינוך- אם הוא בעל תואר ממוסד לימודים להשכלה גבוהה בחו"ל או משלוחה של מוסד כאמור, בהתאם ובכפוף להוראות הדין וכללי הגף להערכת תארים, לרבות הוראות נציבות שירות המדינה.
* הגשת המועמדות וקורות חיים (כולל מס' טלפון נייד, כתובת מייל, ומס' פקס), בצירוף קו"ח, המלצות, תעודות נדרשות וכל מסמך רלוונטי אחר, תהא במסירה ידנית בלבד, במעטפות סגורות, עליהן יצוין "**מכרז פומבי מס' 3/17 לתפקיד אחראי שירותי קהילה ושיתוף ציבור מנהלת להתחדשות עירונית**", **עד ליום 18.9.17 לא יאוחר מהשעה 12:00**, בתיבת המכרזים במשרדי החברה ברחוב גנרל קניג 10, בת-ים (המשרדים פתוחים החל מהשעה 08:00). פניות שלא ימסרו ידנית כאמור לא יידונו.
* החברה רשאית שלא לדון בבקשות והצעות אשר לא יצורפו אליהן כל המסמכים הדרושים.
* כל סתירה בין האמור במסמך זה לבין האמור במודעה על פרסום המשרה- יגבר האמור במסמך זה.
* פרטים נוספים ניתן לקבל במשרדי החברה או אצל הגב' מרים יצחקיאן בטלפון:03-5515830.

##  חוף בת ים ליזמות ופיתוח בע"מ